14.

Dohoda sa sústreďuje na tieto aspekty: — hlavný prístup k akciám financovaným z NDICI – Globálna Európa by mal byť prostredníctvom geografických programov s cieľom maximalizovať vplyv pomoci Únie a priblížiť činnosť Únie k partnerským krajinám a obyvateľstvu. Tento všeobecný prístup sa doplní o tematické programy a o činnosti rýchlej reakcie, pričom sa zabezpečí konzistentnosť a súdržnosť všetkých programov a činností, — rovnováhu medzi procesnými ustanoveniami a celosvetovou pôsobnosťou nástroja. Dohodlo sa najmä, že programové dokumenty pre geografické a tematické programy sa prijmú prostredníctvom vykonávacích aktov a Komisia sa splnomocní prijímať delegované akty s cieľom zmeniť maximálnu sumu pre akcie budovania kapacít na podporu rozvoja a bezpečnosti pre rozvoj, maximálnu sumu pre záruku pre vonkajšiu činnosť, maximálnu výšku rezervy a miery tvorby rezerv, oblastí spolupráce a intervenčných oblastí uvedených v prílohách II, III a IV, prioritných oblastí operácií EFSD+ uvedených v prílohe V, kľúčových ukazovateľov výkonnosti uvedených prílohe VI, ako aj s cieľom doplniť nariadenie o špecifické ciele, prioritné oblasti spolupráce, tematické ciele a orientačné finančné alokácie, pre vybrané subregióny a s cieľom doplniť ustanovenia o vytvorení rámca pre monitorovanie a hodnotenie, — komplexný, koordinovaný a cielený prístup predovšetkým prostredníctvom uplatňovania zásady prvoradosti politiky na základe širšieho politického rámca, ktorý zahŕňa aj uznesenia Európskeho parlamentu (článok 7), a inkluzívneho dialógu, rozhodnutie, že výbor sa bude môcť schádzať v rôznych zloženiach príslušných pre jednotlivé intervenčné oblasti, ako napríklad geografické a tematické akcie a akcie rýchlej reakcie, a že členské štáty budú mať možnosť požiadať o preskúmanie akejkoľvek inej otázky týkajúcej sa vykonávania nariadenia, najmä pokiaľ ide o viacročné programové dokumenty vrátane preskúmania a hodnotenia v polovici obdobia alebo ad hoc, — plnenie cieľov nástroja sa okrem toho zaisťuje prostredníctvom súboru cieľov v oblasti výdavkov, ktoré sa s výnimkou cieľa oficiálnej rozvojovej pomoci uviedli v odôvodneniach a ktorých cieľom je zaistiť, aby sa finančné prostriedky alokovali podľa týchto pravidiel: najmenej 93 % ako oficiálna rozvojová pomoc; 30 % pre ciele v oblasti klímy; najmenej 85 % na akcie v oblasti rodovej rovnosti, z toho aspoň 5 % na G2 a aspoň 20 % na oficiálnu rozvojovú pomoc v oblasti sociálnej inklúzie a ľudského rozvoja; a strop 5 % pre cezhraničnú spoluprácu v rámci finančného krytia pre susedstvo. NDICI – Globálna Európa bude tiež prispievať k celkovému cieľu VFR v oblasti biodiverzity (odôvodnenie 48, — nástroj tiež bude prispievať ku komplexnej reakcii Únie na výzvy, potreby a príležitosti súvisiace s migráciou a nútené vysídľovanie obyvateľstva, ktorá bude koherentná a komplementárna s migračnou politikou Únie, najmä vzhľadom na to, že orientačne 10 % finančného krytia NDICI bude určených osobitne na akcie na podporu riadenia a správy v oblasti neregulárnej migrácie a núteného vysídľovania obyvateľstva a na akcie zamerané na riešenie ich základných príčin, — mandát na poskytovanie vonkajších úverov sa predĺži (článok 49 ods. 1) a aktíva sa presunú do spoločného rezervného fondu (článok 31 ods. 8), — zriaďuje sa nový Európsky fond pre udržateľný rozvoj plus („EFSD+“), ktorý vychádza zo svojho predchodcu – Európskeho fondu pre udržateľný rozvoj (EFSD), a spolu so zárukou pre vonkajšiu činnosť môže podporovať operácie financovania a investícií v podobe grantov, rozpočtových záruk a finančných nástrojov v partnerských krajinách v geografických oblastiach, na ktoré sa vzťahuje NDICI – Globálna Európa, ako aj operácií v prijímateľských krajinách nástroja predvstupovej pomoci III, — podrobnejšie sa vymedzuje úloha Európskej investičnej banky a banka sa poveruje vykonávaním výlučného špecializovaného investičného okna pre operácie so štátnymi a nekomerčnými protistranami na nižšej ako štátnej úrovni, a prípadne dodatočných nevýlučných špecializovaných okien pre operácie s komerčnými protistranami na nižšej ako štátnej úrovni a operácie na podporu priamych zahraničných investícií, obchodu a internacionalizácie hospodárstiev partnerských krajín, — komplexný prístup k financovaniu akcií v rámci susedstva sa ďalej zabezpečí doplnením ustanovení o špecifických cieľoch pre oblasť susedstva (článok 18, presunuté z príloh II) a o programoch pre viaceré krajiny (článok 21), — vymedzenie akcií a opatrení, ktoré sa nemôžu podporovať z NDICI (vylúčené činnosti v článku 29), — uvedenie využitia rezervy na vznikajúce výzvy a priority a možnosti pozastaviť pomoc v prípade zhoršenia situácie v oblasti demokracie, ľudských práv a právneho štátu v tretích krajinách, — stanovenie orientačného zoznamu kľúčových ukazovateľov výkonnosti, ktoré sa použijú ako pomoc pri meraní prínosu Únie k dosiahnutiu špecifických cieľov nariadenia (príloha VI), — retroaktívne uplatňovanie nariadenia od 1. januára 2021 (článok 27 ods. 4, článok 50 a odôvodnenia 60 a 85).